LidanRubinov/Halacha-QA huggingface dataset:
שאלה: מותר להתפלל בקראוון גנוב?: באחד הישובים היה קרוון נטוש. ביישוב סמוך היה צורך בבית כנסת. בתחילה ניסו להעביר את הקרוון ביום ולאחר שאחד מהתושבים ביקש שלא יקחו אותו הגיעה בחשכה משאית והעבירה את הקרוון לישוב סמוך. הקרוון עבר שיפוץ והפכו אותו לבית כנסת. הבעלים מתכוונים לתבוע את החזרת הקרוון. רוב המתפללים לא יודעים שהקרוון גזול והשאלה היא האם מותר להתפלל בבית כנסת זה?
תשובה: אם באמת הקרוון גזול אין להתפלל בו. "בוצע ברך ניאץ ה' ".
שאלה: מה לעשות עם בגדים לא צנועים?: אני בעלת תשובה זה מספר שנים וכמובן מתלבשת בצניעות. אינני יודעת מה לעשות עם כל הבגדים הלא צנועים הארוזים בתוך שקיות בחדרי? האם מותר לי למסור או למכור אותם לגויות?
תשובה: לגויות בחו"ל - כן, בארץ - לא כי הן תתלבשנה בבגדים אלו כאן לעיני כל ישראל. אם זהו בגד שניתן להוסיף לו חלק נוסף וביחד הבגד יהיה צנוע, מותר לתתו לאחרות ואזי רצוי לתתו דווקא לנשים דתיות שתדענה איך לצרף אליו בד נוסף.
שאלה: קניית קדיש יתום: אני מתפלל כל יום ויום, ואומר קדיש דרבנן וקדיש יתום. האם אני יכול באותו מעמד גם לכוון למישהו אחר תמורת קניית הקדיש? כמה עלי לקבל?
תשובה: אתה רשאי לעשות כן. איני יודע איך להעריך את התעריף עבור אמירת קדיש. תתעניין במקומות שהדבר נהוג בהם מהו התעריף.
שאלה: קיסם בשבת: מה דין סכין חד פעמי שיש בו קיסם 1.האם מותר להשתמש בסכין בשבת 2.האם מותר לתלוש את הקיסם 3.האם מותר להשתמש בקיסם בשבת
תשובה: א. להשתמש בסכין מותר בשבת. ב. לתלוש את הקיסם בשבת אסור. ג. בקיסם מותר להשתמש בשבת משום שלא בטוח שיצא דם ואפילו אם ייצא דם זה לא יהיה בכוונה.
שאלה: קנקן של תה -פרוה: לכבוד הרב! האם יש בעיה עם קנקן של תה (מנחושת) בענין שטיפה בכיור בשרי או חלבי? הוא משמש לתה בלבד.
תשובה: מכיוון ששוטפים את הקומקום בחום שהיד אינה סולדת בו לכן אין בעיה עם קנקן זה, רק צריך לשים לב שלא יידבק עליו שומן או משהו בשרי או חלבי.
שאלה: מצות צדקה כשההורים מתנגדים: האם מותר לבן שסמוך על שולחן הוריו לקיים את מצוות הצדקה, למרות התנגדותם העזה מאוד מאוד של הוריו? הבן מתחזק. ההורים חילונים. מצבנו הכלכלי בינוני.
תשובה: אם הם נותנים לו כסף ע"מ שלא יתנם לאחרים אינו רשאי לעבור על דעתם, אך אם הוא מרווייח גם בעצמו עליו לתת צדקה משל עצמו.
שאלה: מעלית שבת: האם השימוש במעלית שבת מותר? המעלית שבת פועלת כבר בכוחות עצמה, אבל כאשר אדם רוצה להשתמש בה הוא מפעיל עליה משקל, שגורם למעלית להתאמץ יותר ולהפעיל יותר ניצוצות מאשר קודם וזה איסור מבעיר!
תשובה: בניצוצות אין איסור מבעיר (משום שאין הבערה של אש). מעלית שבת - כשמה, היא מעלית המיועדת לשימוש בשבת וזאת בתנאי שיש לה אישור מטעם מכון "צומת" שעסק בהלכה זו ומצא פתרונות טכניים לשימוש במעלית בשבת.
שאלה: ניתוחים פלסטיים - מותר?: האם ההלכה אוסרת על אשה לעבור ניתוחים פלסטיים למטרת יופי, משום אי הנוחות שהאשה מרגישה לגבי גופה?
תשובה: מותר לאשה לעשות נתוחים פלסטיים למטרות יופי אם אין בהם סיכון בריאותי.
שאלה: האם להזכיר את שם האב או שם האם?: האם כאשר מברכים נערה למציאת זיווג טוב, יש ליחסה אחר האב או האם?
תשובה: יהודי אשכנז נוהגים כאשר הם מברכים את החולה לברך עם שם האם, אך שאר כל הברכות הם מזכירים את שם האב. לעומתם בעדות המזרח נהוג, על פי החכמה הפנימית, תמיד להזכיר פלוני בן פלונית.
שאלה: מה מותר בחנוכה?: מה מותר ומה אסור לעשות בחנוכה? כיצד צריכות הנשים לנהוג בזמן הדלקת הנרות?
תשובה: בימי חנוכה מותר לעבוד כרגיל כבימות החול, מלבד בזמן הדלקת הנרות שנהגו הנשים שלא לעשות מלאכה בחצי שעה הראשונה שהנרות דולקים. הרב רואי מרגלית.
שאלה: לפני מי צריך לעמוד: לפני מי צריך לעמוד מפני הכבוד? רק לרבנים מכהנים? גם לרמי"ם בישיבה תיכונית? גם לכל אחד שלמד כמה שנים בישיבה? איפה הגבול?
תשובה: א. צריך לעמוד בפני שלימד או מלמד אותו תורה כדין המשנה באבות (אחיתופל ודוד). ב. כמו כן, המנהג לעמוד בפני ת"ח שהציבור קוראם רב או מכבדם (בין אם מצד כהונתו באיזה תפקיד או מחמת גילו שלמד הרבה תורה) מדין "מייצג התורה". הרב יוסף וייצן.
שאלה: שינוי שם לאחר אימוץ: כשנולדתי קראה לי אימי שלומית. בגיל שנה אומצתי ושמי שונה ע"י הורי המאמצים לאתי. שם אימי הביולוגית הוא כשמי הנוכחי - אתי. רציתי לדעת איזה שם יותר טוב לי ואם כדאי לחזור לשם הקודם או להשאר בשמי הקיים - אתי בת לאה (שם אימי המאמצת)?
תשובה: כעיקרון הורים מאמצים יכולים לשנות את שם הילד המאומץ ואינם חייבים להשאיר את השם שהעניקו לו הוריו. מקור לכך נמצא במדרש ויקרא רבה (א,ג) שלמשה רבינו היו עשרה שמות שניתנו לו ע"י הוריו, ואעפ"י כן לא נקרא בתורה אלא בשם שנתנה לו בתיה בת פרעה (אמו המאמצת) ומכאן אתה למד שכרן של גומלי חסדים, ואף הקב"ה לא קראו בשם אחר (ספר קוראי שמו). מצד שני אצלך השם החדש תואם לשם אמך המקורי. לכן נראה לי שאם את אשכנזיה ואמך הביולוגית עדיין בחיים, תשני מעט את שמך מאתי לאסתי או משהו כזה משום כבודה. הרב יוסף וייצן.
שאלה: משחקי ספורט בשבת: האם מותר לשחק משחקי ספורט בשבת? כגון: כדורגל, כדורסל וכ ו אני הסתכלתי בשמירת שבת כהלכתה והיא לא נתנה תשובה מדויקת אם אפשר לתת תשובה מדויקת.
תשובה: כדורסל ודאי שמותר לשחק בשבת. אך משחק בכדורגל יש מגדולי האחרונים שאמרו להחמיר שמא ינפח את הכדור. ובכל מקרה אסור לשחק כדורגל בדשא משום שודאי יתלוש אותו.
שאלה: מנהג אבות או בחירת רב?: אבא שלי, שיח, ספרדי ובעקרון שומר מצוות. אבל אין לו כל כך אמונת צדיקים. הוא לא הולך בעקבות רב מסויים, והוא בוחר לעצמו מצוות באופן עצמאי, כך שלא ברור מה "מנהג אבותי" רציתי לדעת האם עלי ללכת לפי מנהגי הספרדים, איך שאבי היה צריך ללכת, או שאני יכולה לבחור לעצמי רב אחר ללכת אחריו (אולי לא ספרדי בכלל)?
תשובה: היות שאת שייכת לעדת חכמי ספרד, את צריכה ללכת לפי מנהגי עדתך, ללא תלות בהנהגות האב. והפסוק "אל תיטוש תורת אימך" מתייחס למנהגי העדה של האדם.
שאלה: תפילין בחול המועד: האם מותר להניח תפילין בחגים כמו: חנוכה, פסח, סוכות, ראש השנה וכו?
תשובה: בארץ ישראל לא מניחים תפילין בשבת ובחג ואפילו לא בחול המועד. בחו"ל נוהגים להניח תפילין בחול המועד, אך ללא ברכה. במועדים דרבנן כגון : פורים וחנוכה, חייבים להניח תפילין. לתשובת הרב רואי מרגלית. לתשובת הרב אליעזר מלמד.
שאלה: הנמכת ווליום בשבת: אם נדלקה המערכת בשבת האם מותר להנמיך? כאשר הכפתור מכאני ולא דיגיטלי ולא קשור לכפתור ההדלקה וכיבוי.
תשובה: כן, מותר להנמיך, אבל, בשינוי (עם המרפק וכו'). לתשובת הרב זלמן ברוך מלמד. לתשובת הרב יעקב אריאל. להמשך הדיון בנושא.
שאלה: גאל ישראל   - בקול או בשקט?: המורה שלי לימד אותי שבגאל ישראל לפני תפילת העמידה צריכים להגיד בקול את "גאל ישראל" והרי בבית הכנסת שלא אומרים את אחת או שתים המילים האחרונות. האם צריכים להגיד בקול או בשקט?
תשובה: ישנה מחלוקת ראשונים בנושא זה. חלק סוברים שעדיף להגיד את גאל ישראל בקול (החזן) כדי שהקהל יענו אחריו "אמן". לעומתם יש ראשונים הסוברים שהחזן צריך לומר את "גאל ישראל" בשקט כדי שהציבור לא ישמע אותו ויענה "אמן" כדי שלא להפסיק בין גאולה לתפילה (כדי להסמיך את סוף ברכת גאל ישראל לתחילת תפילת שמונה עשרה ללא הפסקה כלל), וכך נוהגים האשכנזים.
שאלה: סוכריות תיק תק: האם הסוכריות TIC-TAC כשרות יש לציין שכתוב עליהם באישור הרבנות הראשית
תשובה: סוכריות אלו מאושרות אך ורק אם הם מיובאות מאיטליה ולא אקוואדור!
שאלה: ג'לטין וחלב עכו"ם בהכשר רגיל: קראתי מאמר של הרב בקשי דורון שהתפרסם ב"תחומין כ"ג" בו הוא כותב שלמוצרים שיש להם אבקת חלב נוכרי, הרבנות מחייבת כתיבה של הדבר- כלומר שיהיה כתוב כשר, עם אבקת חלב נוכרי. כמו כן כותב הרב אותו דבר בקשר לג לטין. המוצרים המכילים ג לטין מן החי שאינו כשר יהיה כתוב: מכיל ג לטין מן החי. רצוני לדעת אם אותו דבר הכלל בקשר לכל המוצרים של הרבנויות בערים (כגון חיפה, נהריה, ר"ג וכו ), גם אם על הכשרות לא כתוב למהדרין. (שאלתי באה בעקבות שמועות על מוצרים בכשרות הרבנות המכילים ג לטין אבקת חלב נוכרי ולא כתוב עליהם כלום!)
תשובה: על פי הנחיית הרבנות הראשית יש לציין במפורש על גבי המוצר כי הוא מכיל אבקת חלב נוכרי. בחלק מהמפעלים מיישמים הוראה זו ובחלק לא. יש לדעת כי ברמת כשרות רגילה נפוץ מאד השימוש באבקת חלב נוכרי, הן בגלל מחירה הנמוך יחסית והן בגלל טעמה.
שאלה: ניתוחי גופות: אני סטודנטית לריפוי בעיסוק. במסגרת לימודי האנטומיה שלנו אנו מתבקשות להיכנס לצפות בניתוחי גופות בחדר דיסקציה (הדבר מומלץ מאוד ע"י המרצים אם כי איננו חובה). הייתי רוצה לדעת אם ישנה בעיה הלכתית עם הדבר.
תשובה: אכן יש בעיה הלכתית בניתוחי מתים. אולם צפיה בלבד אם היא נחוצה מאוד - מותרת. לתשובת הרב דב ליאור.
שאלה: בעניין הורדת שירים מהאינטרנט: הרב כתב שמכיוון שהכל פרוץ אז מותר. הייתי מעוניין שהרב יסביר יותר את סיבת ההיתר הרי התהליך הוא כזה: אני קונה דיסק, מעלה אותו לאינטרנט (כמובן בלא הסכמת היוצר) וכל אחד יכול להעתיק אותו אליו למחשב ולצרוב אותו לדיסק. אם כן, למה שאני אטרח לקנות דיסקים אם אני יכול להוריד אותם?
תשובה: אין שליטה על מה שנמצא באינטרנט, כמו שאין שליטה על מה שמשודר ברדיו וכל אחד יכול להקליט שירים מהרדיו. ולכן כמו "אבידה ששטפה נהר" שהיא נחשבת כהפקר וברור שבעליה התייאש ממנה ולכן היא מותרת לכל, כך גם שיר שנמצא באינטרנט הוא מופקר ומותר לכל.
שאלה: הגבהת ספר תורה: קיים הבדל בדין הגבהת ספר התורה בין אשכנזים וספרדים. שאלתי היא מדוע הספרדים כאשר מוציאים יותר משני ספרים מגביהים רק את הספר הראשון?
תשובה: הגבהת התורה היא מנהג שכשאומרים את המלים: "וזאת התורה" יוכלו הצבור לראות את התורה שעליה מדובר. טעם נוסף נכתב בזוהר, שאדם רואה את האותיות מקבל מהם שפע אורה. והרמב"ן אף דרש את הפס' "ארור אשר לא יקים את דברי התורה הזאת", על מגביה ספר התורה שלא מראה את התורה לצבור. לכן נראה שהספרדים שמגביהים לפני הקריאה הסתפקו רק בפעם הראשונה, כי אז הם אומרים "וזאת התורה", ואין זה דין בכל ספר אלא בקריאה בציבור. ואילו מנהג האשכנזים נראה שהוא דין בספר עצמו, ולכן כל ספר צריך להראותו לצבור בפני עצמו. הרב רואי מרגלית.
שאלה: לעמוד בפתיחת ארון הקודש: האם ישנה חובה לעמוד בכל פעם שפותחים את ארון הקודש גם אם הפתיחה אינה לצורך הוצאת ספרי התורה אלא לעיון אם ספר התורה מוכן לקריאה?
תשובה: אומנם צריך לכבד את ארון הקודש אך מכיוון שמצד עיקר הדין מותר לשבת בזמן שארון הקודש פתוח, לכן, מי שקשה לו יכול לשבת.
שאלה: בנות בפרשת ויחי: בפרשת ויחי יעקב אבינו מברך רק את הבנים. מדוע הבנות לא זכו לכך? השאלה נכללת בדרשת בת מצווה, ולא נמצאה התייחסות המפרשים לסוגיה דלעיל.
תשובה: א. אפשר לומר אולי שבברכת הבנים הוא כלל גם את הבנות, ואין סיבה מיוחדת אלא שהם ייצגו את כולם מכח מעמדם כראשי השבטים. ב. הברכה של יעקב כאן לא היתה ברכה רגילה אלא יותר מסר. והברכה היתה בעצם לא לבן אלא לשבט כולו, למקומו ולמעמדו העתידי בתוך כלל ישראל. ובכלל כוונתו הראשונית של יעקב היתה לגלות את הקץ ונסתם ממנו. הרב יוסף וייצן.
שאלה: בדיחות ביום כיפור?: האם יש בעיה הלכתית או מוסרית בכך שביום הכיפורים לאחר התפילה לפעמים עולים צחוקים ובדיחות לשם העברת הזמן? כיצד ההלכה מנחה להתנהג ביום כיפור בין התפילות?
תשובה: כל רגע מיום הכפורים הוא יקר מאד וצריך להשתמש בו לעניינו של היום הקדוש. ההפסקות נועדו למנוחה ולצבירת כח להמשך עבודת היום. כמובן שאין לעסוק בדברים שמסיחים את הדעת מעניינו של היום.
שאלה: השתדלות ואמונה: יש לי חבר ירא שמיים אשר עבד בחברות מחשבים, פוטר וזה זמן רב מאוד אינו עובד. כשאנו מדברים בנושא זה, הוא טוען שהוא מרגיש קושי לעשות השתדלות גדולה מאוד (100 ), שכן הוא מרגיש שאז זה לא מותיר לאלוקים מקום לעשות את שלו. לכן הוא משתדל פחות (ואין זה משנה כמה הוא מחפש 99 או 66, השאלה הינה עקרונית בדבר השתדלות). אני אמרתי לו בצורה מאוד ברורה כי אדם נדרש לעשות 100 השתדלות כאילו אין אלוקים, ולהאמין 100 שהכל בידי שמים. אני אמרתי את הדברים בצורה כזו כדי לזרז את הבחור לחפש עבודה במרץ וכן כיוון שאני מאמין בזה. האם נכון ומותר להתבטא כך, או שאסור לגמרי, וזה גובל בכפירה? האם מותר בנסיבות המיוחדות הללולומר דבר כזה? אם הרב יוכל להוסיף עוד דבר מה שיוכל לגרום לבחור לחפש עבודה במרץ, אודה מראש.
תשובה: אין נכון לומר שצריך לעשות מאה אחוז השתדלות כאילו ח"ו וכו', אלא צריך לעשות מאה אחוז השתדלות כי כך רצונו של בורא העולם, שקבע חוקים וכללים שעל פיהם העולם מתנהל, ואינו חפץ להתערב בדרך נס, אלא שאנחנו נהיה אחראים על תיקון העולם ובניינו. ולשם כך נתן לנו שכל וכשרון מעשי. ותיקון העולם ובניינו הוא תיקון עצמנו. היינו שלכל אדם מזמן הקב"ה נסיונות וקשיים לפי הצורך של תיקון נפשו. ולכל אדם תיקון משלו. ואמנם אילולי חטא אדם הראשון היתה הפרנסה באה בקלות, מכל מקום אחר החטא, זה התיקון שלנו, לעסוק בפרנסה. וככל שהעולם יתעלה ויתוקן, כך עול הפרנסה הולך ונעשה קל יותר. הכל לפי צורך התיקון. ולזה התכוונו ח (ספרי דברים טו, יח) שהברכה באה על ידי מעשה ידינו, "וברכך ה' אלהיך, יכול בטל תלמוד לומר בכל אשר תעשה". וכן בשוחר טוב (מזמור כ"ג: "ה' רועי לא אחסר. זהו שאמר הכתוב כי ה' אלהיך ברכך בכל מעשה ידך (דברים ב ז), ר' יעקב אומר יכול אפילו יושב ובטל, תלמוד לומר בכל מעשה ידך, אם עשה אדם הרי הוא מתברך, ואם לאו אינו מתברך". אמנם קשה להגדיר מה הכוונה השתדלות של מאה אחוז. הכוונה שאדם צריך להיות חרוץ ואחראי, ולהשתדל כפי שמקובל להשתדל במצבו. שאם לא כן הרי הוא כסומך על הנס. אפשר אולי לומר שכשם שאדם שחולה במחלה מסוכנת משתדל מאוד כדי למצוא רפואה למחלתו, כך מי שאין לו פרנסה צריך להשתדל מאוד כדי למצוא פרנסה. בכבוד רב אליעזר מלמד
שאלה: המתנה בין בשר וחלב לתינוקות: תינוק מתחת לגיל שנה אכל קצת יותר מכזית עוף. האם ניתן לתת לו מזון חלבי? כמה זמן יש להמתין? מהי הכמות המינימלית אשר לא גורמת לתינוק להיות בשרי?
תשובה: לכתחילה עדיף לתת קודם את האוכל החלבי ואחר כך את האוכל הבשרי. מכל מקום אם אכל התינוק חתיכת עוף אחרי שהייה כל שהיא אפשר לתת לו אוכל חלבי.
שאלה: תפילה לפרנסה: אני קיבלתי על עצמי בלי נדר לקרוא כל יום את איגרת הרמב"ן ולבקש בסיום הקריאה ברכה לפרנסה טובה. האם זה מותר?
תשובה: ודאי שזה מותר, וכדברי שמואל: "והלואי שיתפלל אדם כל היום כולו". רק לקבל בלי נדר כפי שעשית. הרב רואי מרגלית.
שאלה: "מי אמה" - מה זה?: למדתי שיש ירקות מסוימים שיש להשרותם במי אמה אודה לך אם תסביר לי מה הפירוש של המושג מי אמה.
תשובה: ישנם מספר סוגים של עלי ירק המוחזקים כנגועים בתולעים וחרקים האסורים על פי ההלכה. ירק זה מצריך ניקוי ובדיקה יסודיים ביותר לפני שיהיה ראוי לאכילה ללא חשש אכילת איסור. ישנם קהילות שנהגו לא לאכול ירק זה בגלל חשש זה. אמנם בעבר חשבו כי ניתן להסיר את התולעים והחרקים הנמצאים על גבי העלים באמצעות חומץ, מי מלח, מי אמה או חומר סטרילי. "אמה" הוא כינוי למשחת סבון. בעשור האחרון למדנו לדעת וזאת לאחר בדיקות מעבדה רבות כי חומרים אלו אינם עוזרים כמעט בניקוי העלים הואיל וחלק מהחרקים נמצאים בתוך העלים (כגון "זבוב המנהרות - מנהרן") ועל כן החלו לפתח את שיטת גידול עלי הירק ללא חרקים באמצעות חממות סגורות וכו'. כיום גם ברמת כשרות רגילה דורשת הרבנות הראשית להשתמש בעלי ירק מפוקחים. לידיעתך.
שאלה: אפשר להתיר שבועה?: האם ניתן להתיר שבועה לבד ללא כל הנוסח בסידור של התרת נדרים שבבי"ד? האם על ידי התרת הנדר לא תפגם המטרה שלשמה נשבענו לכתחילה?
תשובה: לכתחילה יש להמנע מכל שבועה או נדר אפילו לדבר מצוה. ומי שנשבע צריך להשתדל להתיר את שבועתו או נדרו על ידי ב"ד של שלושה אנשים שיודעים כיצד מתירים נדרים. אין בהתרת הנדרים משמעות שהנודר חוזר בו מהרצון לקיים את המצוה שנדר לעשותה, אלא שאינו רוצה שהחיוב יהיה בנדר או בשבועה.
שאלה: לא לשחק בגלל חוסר צניעות?: מה לעשות בקולנוע, בקניון, במשחקי מחשב וכד שיש בהם קטעים לא צנועים? האם להפסיק לשחק במחשב? לא לצאת לבלות? מה עלי לעשות?
תשובה: אתה צודק, יש קושי למצוא מקומות צנועים שבהם אפשר לבלות. אבל עלינו לקבל בשמחה את המצות, ולדעת שמי שמקיים את המצות בשלמות הוא לא רק עושה נכון אלא גם יותר מאושר, והחיים שלו יותר בריאים. לכן צריך לשחק רק במשחקים שנשמרת בהם הצניעות. וככל שירבו הילדים שישמרו על ההלכות כך גם ימציאו יותר משחקים צנועים.
שאלה: דיבור בברכת המזון: באילו מצבים מותר להפסיק בדיבור בעת ברכת המזון?
תשובה: אין היתר להפסיק בדיבור בברכת המזון.
שאלה: נגינה בהלוויה: מה דעת הרב ביחס להשמעת קטע נגינה או קטע שירה בהלוויה?
תשובה: בזמן המשנה היה נהוג לשכור מחללים ללווייות. מכאן יש ללמוד שאין מניעה להשמעת נגינה אם היא מעוררת את הלבבות לבכות על המת.
שאלה: לקרוא את העיתון במכולת: אני עובדת במכולת שמוכרים בה עיתונים. לפעמים אני רואה אנשים לוקחים עיתון מסויים, קוראים בו בערך 5 דקות ואחר כך משאירים את העיתון והולכים. האם להעיר לאנשים האלה? האם בכלל מעשה כזה מותר?
תשובה: אני מניח שאת מדברת רק על עיתונים כשרים כי בעיתונים אחרים בלאו הכי אין לקרוא. ולעצם השאלה זה תלוי בדעתו של בעל החנות אם מקפיד שמי שלא קונה עיתון לא יקרא אסור לקרוא ללא הסכמתו ואם הוא לא מקפיד על כך מותר לקרוא אולי בעל החנות מעונין שיבואו לחנות בשכיל ההצצה בעיתון וכתוצאה מזה יקנו בחנות דברים אחרים. אם כן התשובה לשאלתך תלויה בדעתו של בעל החנות.
שאלה: לכמה אנשים לחכות בשביל חזרת הש"ץ?: אצלנו בעבודה יש מנין לתפילת מנחה, ותמיד ממהרים. לכמה אנשים צריך הש"ץ לחכות כדי להתחיל את חזרת הש"ץ? האם יש הבדל בין ספרדים לאשכנזים בנושא.
תשובה: צריכים עשרה השומעים את הש"ץ. בשעת הדחק אפשר לצרף גם מי שעדיין מתפלל.
שאלה: התנדבות במד"א: בני בן ה-16 מתנדב במגן דוד אדום. במסגרת עבודתו הוא עלול לבוא במגע עם בני אדם שנפטרו. מה עליו לעשות לאחר מכן? צריך לטבול במקווה? כמו כן מה לגבי בגדים שהתלכלכו בדם?
תשובה: טומאת מת לא נטהרת במקוה בלבד אלא במי חטאת ואין לנו אותם ולכן כולנו טמאי מתים. דם מהמת בכמות של רביעית טעון קבורה, פחות מכך טעון כיבוס.
שאלה: אשה שמתפללת מאוחר - המשך: ראיתי את תשובת הרב בנושא תפילה מאוחרת לאשה. רציתי לשאול האם אין בתפילת העמידה מרכיבים שאמירתם מוציאה את האשה ידי חובת ברכות קריאת שמע?
תשובה: אין לאשה חובה לומר ברכות ק"ש, ולכן אין מקום לשאול האם תפילת עמידה פוטרת אותה מהם. אמנם יש אומרים שאשה חייבת בזכירת יציאת מצרים והטוב שתקיים את הזכירה בברכת אמת ויציב. ובזה תפילת עמידה אינה מחליפה את זכירת יציאת מצרים.
שאלה: ברכת הבנים משונה קצת: מדוע בברכת הבנים מברכים את הבן "ישימך. כאפרים וכמנשה" ואילו אצל הבת מברכים "כשרה רבקה רחל ולאה"? מדוע גם אצל הבנים לא כשמות האבות?
תשובה: הסיבה לברכה: "ישימך כאפרים וכמנשה" נעוצה בדברי יעקב אבינו שקבע כי הברכה לעתיד תהיה בלשון זו. כיון שלא נקבעה לשון מסודרת לברכת הבנות אנו מדעתנו נקשרים לאימותנו היקרות.
שאלה: יום הולדת שמח: כיצד יש לציין את יום ההולדת?
תשובה: יש מנהגים שונים כגון לעשות סעודה לכל אוהביו ולומר בה דברי תורה ותשבחות, לעלות לתורה ולעשות חשבון נפש עם עצמו על השנה שחלפה. הדברים מובאים בחוברת מקורות ליום הולדת שערך הרב מנחם בורשטיין וניתן להשיגה במחיר עלות במכון פועה 02-6515050. הרב רואי מרגלית.
שאלה: כסף לטיפולי פוריות: לאחרונה ראיתי בעלוני ביה"כ פרסומת של עמותה התומכת בזוגות חשוכי ילדים, ע"י תמיכת כספית בטיפולים רפואיים. על הפרסומת חתומים רבנים חשובים (אולי גם כבוד הרב, איני זוכר). (אם זכרוני אינו מטעני, אזי שם הארגון הוא "גפן" משהו). האם ניתן לתרום לארגון זה ממעשר כספים?
תשובה: אינני רוצה להתייחס לגוף מסוים שאינני מכיר את מנהליו כראוי. מכל מקום לסייע למשפחה שנמצאת בלחץ כספי, ועקב כך מתקשה לשלם את טיפולי הפוריות הוא ודאי מצווה גדולה ואפשר לתרום לכך ממעשר כספים. אלא שצריך לבדוק היטב את הגוף המטפל בזה אם הוא עושה את מלאכתו נאמנה. את ראש מכון "פועה" הרב מנחם בורשטיין שליט"א, שעוסק בסיוע בתחום זה אני מכיר, ואפשר לסמוך עליו.
שאלה: הערמה במעשר כספים: האם בן, שהוריו רוצים לתת לו כסף בסכום נכבד מאוד כמתנה, יכול לבקש מהוריו לקנות לו בזה מכונית (לצורך הדוגמא, או אפילו דירה) ובכך להיפטר מהצורך במעשר כספים? אם כן, האם אין בזה הערמה?
תשובה: אפשר להערים באופן זה ולהיפטר ממעשר כספים כי רק כסף שעומד לרשותך לשימושך החופשי חייב במעשר כספים. אמנם יש מחמירים, וביניהם הגרשז"א אוירבאך, שגם אם תקבל מכונית, תצטרך להפריש מעשר משווייה. מכל מקום כמדומה שדעת רוב הפוסקים להקל בזה.
שאלה: אפידורל - מותר?: האם מותר ליולדת לקבל אפידורל אם היא אומרת שהיא סובלת והיא זקוקה לכך?
תשובה: אני לא מכיר בעיה הלכתית באפידורל.
שאלה: נסיעה בשבת עם יולדת: האם מותר לבעל לנסוע עם אשתו לבית חולים באמבולנס בשבת? יש לציין שיש חשיבות לכך שיהיה קרוב משפחה ליד היולדת כי הטיפול יותר טוב מהצוות הרפואי וכמו כן האשה צריכה תמיכה נפשית.
תשובה: אם האשה רוצה שבעלה יסע עימה מותר לבעל לנסוע בשבת משום שהאמבולנס נוסע בכל מקרה ולכן הבעל לא עובר על איסור דאורייתא. לתשובת הרב יעקב אריאל.
שאלה: שיעור הפרשת חלה: האם בהפרשת חלה ישנו שיעור כלשהו הנהוג להפריש ממנו?
תשובה: כיון שרבו הדיעות המנהג הפשוט (גר"ח נאה) להפריש מ-1200 גרם בלי ברכה ומ-1680 גרם עם ברכה. הרב רואי מרגלית. שיעור הפרשת חלה כתוב בידי הרב דב ליאור. דיני הפת שמפרישים ממנה חלה. האם ניתן להפריש למפרע חלה? כיצד לכפר על אכילת פת שלא הורמה חלתה?
שאלה: סיום מסכת לפני פסח: אני עובד רוב שעות היום ואין לי זמן ללמוד באופן מסודר. לכן זמן הלימוד שלי הוא בדרך לעבודה ומהעבודה לבית באוטובוס. לפני כחצי שנה התחלתי ללמוד את מסכת ברכות מתוך גמרא שטינזלץ. הלימוד מטבע הדברים הוא שיטחי ביותר, כאשר הפרשן העיקרי הוא למעשה שטיינזלץ. בעוד מספר ימים אני אסיים בע"ה את המסכת. ברצוני לדעת האם עלי לעשות סיום במניין עם אמירת קדיש? האם סיום כזה יוכל להוציא אותי ידי חובה בערב פסח (אני בכור)?
תשובה: בסיום של כל לימוד, גם שטחי, נוהגים לקיים סעודת מצוה במניין וקדיש, אם הדבר אפשרי. אם הסיום מזדמן בערב פסח הוא מבטל את התענית, אולם רק אם הוא מזדמן. אי אפשר לדחות סיום זמן רב רק כדי לקיימו בערב פסח.
שאלה: תרומות ומעשרות - כיצד?: 1. יש לנו עץ פומלות, ובדר"כ אנו קוטפים פרי אחד כל פעם. האם יש חובה להפריש דווקא פרי שלם או שניתן להפריש פלח? 2. האם אני צריך לברך גם על מטבע ולתרום אותה לצדקה? שמעתי שיש מטבעות מיוחדים לתרומות ומעשרות. האם זה הידור או חובה? 3. האם יש ברשת את הנוסח המלא? איפה אני מוצא אותו (לא מצאתי בסידור)? 4. פירות שלא הפרישו מהם - אסורים באכילה?
תשובה: 1. יש להפריש כל פעם 1  ומשהו. אפשר גם פלח. 2. על הפרשת תרו"מ מברכים. את המעשר השני מחללים על מטבע מיוחדת אולם אין לתיתה לצדקה היא אסורה בהנאה. ללא חילול המעשר השני הפירות אסורים באכילה. 3. עצתי לך לפנות למכון התורה והארץ. בכפר דרום. להימנות על קרן המעשרות ולקבל מהם טופס הפרשה מדויק. תבקש מהם גם טופס להפרשה מראש על קטיף של פרי במשך כמה ימים, אם יש להם. 4. פירות ללא הפרשה הם טבל ואסורים באכילה.
שאלה: האם זהו נדר?: האם אדם שאומר לחברו "אני נשבע בבת שלי שארביץ לך אם לא תחזיר את מה שגנבת" זה נחשב בתור נדר? אם כן האם צריך התרת נדרים? ואם לא מה ההשלכות של משפט כזה?
תשובה: אין כאן שבועה מעיקר הדין, אך ראוי לפנות לת"ח לצורך התרה כיון שאולי היו פרטים נוספים שלא ציינת.
שאלה: חגיגות סילבסטר: אני בן אדם שלא הולך למסיבות וכל מיני חגיגות אבל אני מבקש אם כבוד הרב יכול להסביר לי למה אסור לחגוג את הסילבסטר?
תשובה: חגי הנוצרים הם חגים הקשורים בנצרות שאין ליהודים להשתתף בהם. גם החג שהזכרת כלול בזה. מי שמשתתף בחגיהם נותן יד לדבר המנוגד לאמונת ישראל.
שאלה: הגומל בטיסות פנים אירופיות: טיסת פנים שלא עוברת מעל ים וכוללת עצירת בינים למטרת ביקור, חייבת בברכת הגומל?
תשובה: אם הטיסה ארכה 72 דקות מברכים הגומל, ואין זה משנה אם היתה מעל הים או יבשה. וכפי שכתבתי בפניני הלכה ח"ג ע' 37.
שאלה: מכנסי חצאית: הבנתי שהבעיה במכנסי חצאית היא ב"שסע" שבין הרגלים, לכן תפרתי אותם בתפר האמצע עד הברך. האם אני יכולה ללכת איתם בחוץ?
תשובה: הבעיה לדעתי אינה רק השסע אלא של מדיניות והנהגה ציבורית. מכנסים יכולים להיות אסורים משתי סיבות: א. לא ילבש (חל גם בתוך הבית). ב. צניעות (בעיקר מכנסים הדוקים). מכנסי חצאית אם אינם הדוקים לכאורה מותרים משתי הסיבות הנ"ל. אולם השאלה האם לא נידרדר במדרון חלקלק. אחת תלבש בגד צנוע עם שסע קטן, אחרת תתיר גם שסע ואחרת תתיר מכנסים צמודים וכן הלאה. שה' ינחה אותך בעצה טובה מלפניו. דין מכנסי שרוואל: תשובת הרב אליעזר מלמד. תשובת הרב זלמן מלמד. להמשך הדיון בנושא "פיז'מה".
שאלה: הדלקת נרות בבית אבות סיעודי: חברה שלי הולכת כל יום שיש לבית אבות סיעודי להדליק נרות שבת עם הקשישות. יש בערך 20 קשישות והחברה מברכת עם כל אחת ואחת בשם מלכות את ברכת הדלקת הנרות. היא שואלת האם מותר לה לברך עם כל קשישה או עדיף שתברך פעם אחד ותוציא את כל הקשישות ידי חובה?
תשובה: אם ניתן מבחינה טכנית שהיא תברך רק ברכה אחת, כולן יענו "אמן" ויצאו ידי חובה ותדליק כל אחת לעצמה - זה הכי טוב שהרי ברוב עם הדרת מלך. אך אם היא צריכה להדליק עם כל אחת ואחת - אין בעיה שהיא תברך עם כל אחת ואחת וזה לא נחשב כברכה לבטלה (כמו שמותר לברך בשם ומלכות עם ילד קטן כדי לחנכו).
שאלה: עבודה בחברה מחללת שבת : אני עובד בחברה שמוכרת בשבת אבל אני לא עובד בשבת. אני מעוניין לדעת האם מבחינה הילכתית יש היתר לעבודה שכזאת. במיוחד כאשר אני מכין במשך השבוע דברים שנמכרים בשבת?
תשובה: אם אינך מסייע למכירה הנעשית בשבת מותר לך לעבוד בחברה זו. אם תמצא עבודה נקיה מחילול שבת, העדף אותה.
שאלה: קנייה במסעדה ללא תעודה: בקרבת מקום עבודתי ישנה מסעדה ללא תעודת כשרות. לעיתים האחראי עלי בעבודה, שולח אותי להביא לו אוכל משם. האם ישנה בעיה בכך שאני נכנס לשם? האם יש בכך משום מראית עין ומכשול לאחרים?
תשובה: לא רק מראית עין יש כאן, אלא גם הכשלה ישירה של האחראי עליך באיסורי אכילה.
שאלה: להתחתן בגלל היצר?: אני בן 18 וחצי בערך ולומד באחת הישיבות בארץ. מאז תחילת תקופת הבגרות שלי יצר העריות שלי היה מאוד חזק. האם רצוי שאתחתן למרות גילי הצעיר או לחילופין איך אפשר להתגבר על יצר זה?
תשובה: זה טבעי שבגיל שמונה עשרה אדם מתמודד עם יצרו. הפתרון הוא ללמוד איך להתגבר ולנצח את היצר ולבא לחתונה עם כוחות נפש בריאים וחזקים. זו ההדרכה לתלמידים בדור הזה. הדרך הטובה ביותר היא לשקוע בלימוד התורה ובאהבתה ולא להשאיר מקום פנוי בלב לדברים אחרים. ומי שמרגיש קושי מיוחד עליו להעזר בהדרכה של רב יועץ שיש לו אמון בו. חזק ואמץ.
שאלה: פיטום הקטורת: מהו פטום הקטורת, איפה ניתן לקרוא את זה?
תשובה: פטום הקטורת הוא תיאור תהליך עשיית הקטורת והקרבתו בכל יום בבוקר ובערב בבית המקדש. הוא נקרא פעמיים בתפלת שחרית ופעם אחת בתפלת מנחה שבכל יום. הוא מופיע בכל הסידורים (בהרחבה בסידורי הספרדים). הרב רואי מרגלית.
שאלה: שינוי שם גלותי: לאימי קראו בלידתה שם גלותי ובצעירותה החליטה לעברת את השם - כך גם כתוב לה בתעודת הזהות וכך כולם קוראים לה. האם היא צריכה לשנות את שמה בבית כנסת, או שאינה צריכה לעשות דבר?
תשובה: אם כולם קוראים לה בשם העברי, ואינם קוראים לה בשמה הגלותי אז שמה הגלותי "נשתקע" - וכבר לא נחשב כשמה לכל עניין, אפילו לעניינים הלכתיים כגון כתובה וכו' כבר לא משתמשים בשמה הישן (שנשתקע). וכמובן שאימך אינה צריכה לשנות את שמה בבית הכנסת.
שאלה: נוסח ברכת נר חנוכה: הבן איש חי כותב וגם הרה"ג אליהו מציין זאת שצריך לברך "להדליק נר חנוכה", אבל הנוסח בגמרא (שבת כג.) הוא "להדליק נר של חנוכה". כיצד עלי לברך?
תשובה: מנהג הספרדים וחלק מהאשכנזים לברך: "להדליק נר חנוכה" וזה ע"פ הקבלה (ר"ת נח"ל). וכן כתבו כף החיים, הגר"ע יוסף, הגר"מ אליהו, גר"א, הגרי"מ טיקוצ'ינסקי וערוה"ש. המנהג הפשוט לאשכנזים הוא ע"פ המשנב"ר והרש"ל כנוסח המוזכר בגמרא להדליק נר של חנוכה. הרב רואי מרגלית.
שאלה: בכל זאת דמאי: ראיתי שהרב כותב שהיום הפירות מהשוק לא מעושרים כיוון שרוב עמי הארץ לא יודעים לעשר. רציתי לשאול למה אי אפשר בכל זאת להתייחס לפירות כספק מעושרים (דמאי) בגלל הסיכוי הסביר שהפירות מגיעים לשוק מתנובה ומעושרים כבר?
תשובה: תנובה היא רק חלק קטן מהשיווק הנעשה בעיקר לחנויות מסודרות. בשווקים הפתוחים רוב הפירות אינם משיווק מאורגן ולכם רוב רובם הינם טבל ודאי. מלבד זאת, לא בכל סניף של תנובה מעשרים. עוד בנושא זה.